Flottar konur á samfélagsmiðlum sem gaman er að fylgjast með . Sýnt hefur verið fram á að mörgum konum líður verr með sjálfar sig eftir að hafa flett í gegnum tískublöð . Fyrirsætur í minnstu stærðum prýða síður þeirra í miklum meirihluta og þar sem meðalkonan er talsvert stærri er kannski ekki skrítið að fyrirmyndirnar séu örlítið á skjön við raunveruleikann og augljóslega erfitt að samsama sig hinni hefbundnu ofurfyrirsætu . Við fögnum fjölbreytileikanum h og mælum með nokkrum dásamlega mjúkum en sterkum fyrirmyndum sem gaman er að fylgjast með á samfélagsmiðlunum . Nadia Aboulhosn Nadia Aboulhosn er líbansk-amerískur tískubloggari og fyrirsæta sem virðist vera að minnka gjána á milli fyrirsætna í minnstu stærðum og svokallaðri yfirstærð ( sem við á ritstjórn Vikunnar köllum bara eðlilega stærð ! ) . Hún hefur unnið að fatalínum fyrir boohoo.com , Addition Elle og Lord & Taylor og birst í stærstu tískublöðum heims á borð við ítalska Vogue . Nadia er mikil talskona jákvæðrar líkamsvitundar og sjálfssáttar og hefur smám saman byggt upp ný viðmið og nýja fegurðarímynd innan tískubransans . Fylgist með dívunni á Nadiaaboulhosn.com . Tara Lynn Hægt er að finna Töru Lynn á Instagram undir @taralynn en hún er ein frægasta yfirstærðarfyrirsæta heims í dag . Hún er hvað þekktust fyrir undirfatafyrirsætustörf sín en hún hefur einnig meðal annars setið fyrir á forsíðum ítalska Vogue og Elle . Denise Bidot „ There is no wrong way to be a woman , “ segir á forsíðunni á vefsíðu fyrirsætunnar Denise Bidot og gætum við ekki verið þeim orðum meira sammála . Gullfalleg og klár kona með guðdómlegar mjúkar línur sem hægt er að líta upp til . Denisebidot.com og @denisebidot á Instagram . Ashley Graham Nafn Ashley Graham er á allra vörum en hún er fyrsta fyrirsætan í yfirstærð til að prýða forsíðu tímaritsins Sports Illustrated . Þá hefur hún einnig birst á síðum Vogue , Harper´s Bazaar , Glamour og Elle . Nýverið höfum við einnig séð hana í herferð fyrir sænska fataframleiðandann Lindex . Líklega stærsta nafnið í „ mjúku konu bransanum “ í dag og virkilega þess virði að fylgjast með ævintýrum hennar á Instagram , hvort sem það er til að fá stíl - eða förðunarinnblástur eða til að fá pepp almennt . @theashleygraham . Candice Huffine Candice Huffine er andlit sem margir ættu að kannast við en hún hefur unnið fyrir mörg stærstu nöfnin í bransanum og meðal annars pósað fyrir hið víðfræga Pirelli-dagatal . Candice er mjúk fyrirsæta í hörkuformi sem gaman er að fylgjast með á samfélagsmiðlunum . Hana má finna á Instagram , @candicehuffine . Gabi Fresh Gabi Fresh byrjaði með tískublogg árið 2008 þar sem áhugasvið hennar , tíska og blaðamennska , kom að góðum notum . Síðan þá hefur bloggið orðið að hennar aðalstarfi og hún áhrifamikil tískufyrirmynd fyrir konur af mýkri gerðinni . Við mælum með vefsíðunni hennar Gabifresh.com .